Drankraad verander van plan oor 'naweekpas' | Maroela Media
Drankraad verander van plan oor 'naweekpas'
Die Gautengse Drankraad het van sy plan, om handelstye vir drank tydens die komende naweek se ANC-vieringe te verleng, afgesien nadat die besluit wyd kritiek ontlok het.
Die drankraad het in 'n verklaring gesê hy is vroeër oorval met versoeke dat die handelstye vir drank hierdie naweek verleng word en het besluit om wel die reëls hieroor vir die naweek te verslap. Volgens die raad is die besluit geneem om plaaslike toerisme en gasvryheid te bevorder.
"Nadat terugvoer van die publiek en ander sleutelrolspelers egter oorweeg is en daar met Lebogang Maile, LUR vir ekonomiese ontwikkeling in Gauteng, vergader is, het die drankraad besluit om nie meer die handelstye vir die komende naweek te verleng nie. Daar sal van alle alkoholhandelaars verwag word om by hul gewone handelsure te hou en wetstoepassers word versoek om die wet in ooreenstemming met hierdie tye toe te pas," het die raad in die verklaring gesê.
Fhedzisani Pandelani, die voorsitter van die Gautengse Drankraad, het gesê die raad meen dit is in die beste belang van almal wat betrokke is om hul vorige besluit oor die handelstye terug te trek. Volgens Pandelani is daar wel genoeg oortuigende redes waarom die reëls oor drankverkope vir die naweek verslap moet word, maar die raad is bang 'n verkeerde boodskap word uitgestuur dat die raad alkoholmisbruik aanmoedig.
"As die Gautengse Drankraad, glo ons in verantwoordelike alkoholverkope en ondersteun ons inisiatiewe wat daarop gerig is om alkoholmisbruik te beperk. Ons het 'n verantwoordelikheid om toe te sien dat ons besluit nie alkoholmisbruik of toenemende alkoholgebruik aanmoedig nie en het daarom vinnig ons besluit hersien om sulke wanpersepsies reg te stel," het Pandelani gesê.
Maile, wat vroeër die drankraad se besluit om die handelstye te verleng verwelkom het, het die raad weer geloof vir hul reaksie op die publiek se kommer en kritiek oor die besluit. "Ons regering is gerig op mense. Omdat ons 'n regering is wat omgee, neem ons altyd die publiek se insette in ag en tree daarvolgens op. Selfs al het ons in die korrektheid van ons besluit geglo, is ons moreel verplig om gehoor te gee aan die reaksie van die publiek wat ons dien en om ons besluit dienooreenkomstig aan te pas," het hy gesê.
Duisende mense sal na verwagting hierdie naweek na Gauteng reis om die ANC se 105de verjaardagvieringe in Orlando, Soweto mee te maak.
'Meer het hierdie feesseisoen verdrink'
Dit was in die eerste plek 'n ondeurdagte besluit.
SO tipies van die mense ….die linkerhand weet nie wat die regterhand doen nie …WEER eier op die gesig !
Regering wat omgee ASB help tot die ANC hulle dink net aan hulle self net niemand anders nie nie eers hulle eie mense nie .
Hulle doen net wat hulle wil.
Drankverkoope gaan voort gaan maak nie saak wie wat se nie.
Ongeag hulle hersiening van die besluit, gaan daar steeds baie drank verbruik/misbruik wees omdat shebeens hulle nie steur aan die drankwet nie.